CELEX: 32016D0018
Language: et
Date: 2016-06-22 00:00:00
Title: Euroopa Keskpanga otsus (EL) 2016/1041, 22. juuni 2016, Kreeka Vabariigi emiteeritud või täielikult tagatud turukõlblike võlainstrumentide kõlblikkuse kohta ning millega tunnistatakse kehtetuks otsus (EL) 2015/300 (EKP/2016/18)

28.6.2016   
            
            
               ET
            
            
               Euroopa Liidu Teataja
            
            
               L 169/14
            
         EUROOPA KESKPANGA OTSUS (EL) 2016/1041,
   22. juuni 2016,
   Kreeka Vabariigi emiteeritud või täielikult tagatud turukõlblike võlainstrumentide kõlblikkuse kohta ning millega tunnistatakse kehtetuks otsus (EL) 2015/300 (EKP/2016/18)
   EUROOPA KESKPANGA NÕUKOGU,
   võttes arvesse Euroopa Liidu toimimise lepingut, eelkõige selle artikli 127 lõike 2 esimest taanet,
   võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artikli 3.1 esimest taanet, artikleid 12.1 ja 18 ning artikli 34.1 teist taanet,
   võttes arvesse Euroopa Keskpanga 19. detsembri 2014. aasta suunist (EL) 2015/510 eurosüsteemi rahapoliitika raamistiku rakendamise kohta (EKP/2014/60) (1) (ülddokumentatsiooni suunis), eelkõige selle artikli 1 lõiget 4, neljanda osa I, II, IV, V, VI ja VIII jaotist ning kuuendat osa,
   võttes arvesse 9. juuli 2014. aasta suunist EKP/2014/31 täiendavate ajutiste meetmete kohta seoses eurosüsteemi refinantseerimisoperatsioonide ja tagatise kõlblikkusega ning millega muudetakse suunist EKP/2007/9, (2) eelkõige selle artikli 1 lõiget 3 ning artiklit 8,
   võttes arvesse Euroopa Keskpanga 4. märtsi 2015. aasta otsust (EL) 2015/774 avaliku sektori varade järelturult ostmise kava kohta (EKP/2015/10), (3) eelkõige selle artikli 3 lõiget 2,
   ning arvestades järgmist:
   
               (1)
            
            
               Euroopa Keskpankade Süsteemi ja Euroopa Keskpanga põhikirja artikli 18.1 kohaselt võivad Euroopa Keskpank (EKP) ja liikmesriikide, mille rahaühik on euro, keskpangad teha krediiditehinguid krediidiasutustega ja muude turul osalejatega, kui laen on piisavalt tagatud.
            
         
               (2)
            
            
               Eurosüsteemi rahapoliitika operatsioonide jaoks tagatiseks kõlblike turukõlblike varade määratlemise standardkriteeriumid ja krediidikvaliteedi läve miinimumnõuded on sätestatud suunises (EL) 2015/510 (EKP/2014/60), eelkõige selle artiklis 59 ja neljanda osa II jaotises.
            
         
               (3)
            
            
               Suunise (EL) 2015/510 (EKP/2014/60) artikli 1 lõike 4 kohaselt võib EKP nõukogu eurosüsteemi rahapoliitika operatsioonide rakendamise vahendeid, instrumente, nõudeid, kriteeriume ja menetluste korda igal ajal muuta. Suunise (EL) 2015/510 (EKP/2014/60) artikli 59 lõike 6 kohaselt jätab eurosüsteem endale õiguse välja selgitada, kas emissioon, emitent, krediidisaaja või garant vastab tema krediidikvaliteedi nõuetele, lähtudes teabest, mida eurosüsteem võib pidada asjakohaseks, et tagada eurosüsteemile piisav riskikaitse.
            
         
               (4)
            
            
               Suunise EKP/2014/31 artikli 8 lõike 2 kohaselt ei kohaldata eurosüsteemi krediidikvaliteedi läve turukõlblike võlainstrumentide suhtes, mida emiteerivad või täielikult tagavad eurot rahaühikuna kasutavate liikmesriikide keskvalitsused, kes on Euroopa Liidu/Rahvusvahelise Valuutafondi programmi all, v.a juhul, kui EKP nõukogu otsustab, et asjaomane liikmesriik ei täida finantstoe ja/või makromajandusliku programmi tingimusi.
            
         
               (5)
            
            
               2015. aasta veebruaris otsustas EKP nõukogu, et Euroopa Liidu/Rahvusvahelise Valuutafondi programmi läbivaatamise positiivset lahendust Kreeka Vabariigi jaoks ei ole võimalik eeldada. Sellest tulenevalt sätestati Euroopa Keskpanga otsuses (EL) 2015/300 (EKP/2015/6), (4) et Kreeka Vabariiki ei loeta suunise EKP/2014/31 artikli 6 lõike 1 ning artikli 8 tähenduses Euroopa Liidu/Rahvusvahelise Valuutafondi programmi tingimusi täitvaks ning et Kreeka Vabariigi emiteeritud või täielikult tagatud turukõlblike võlainstrumentide suhtes tuleks kohaldada eurosüsteemi krediidikvaliteedi läve. 19. augustil 2015. aastal, pärast Euroopa Finantsstabiilsuse Fondi (EFSF) finantsabiprogrammi lõppemist, kiitis Euroopa stabiilsusmehhanismi (ESM) juhatajate nõukogu heaks uue kolmeaastase finantsabiprogrammi Kreekale.
            
         
               (6)
            
            
               Uue ESMi programmi esimese osa väljamakse tehti pärast kõikide nõutud meetmete võtmist ja eesmärkide saavutamist, toetades seeläbi Kreeka järkjärgulist stabiliseerumist ning võimaldades Kreeka pangandussüsteemi rekapitaliseerimist 2015. aasta lõpul. Pärast programmi raames kokkulepitud esimese läbivaatamise eeltingimuste täitmist kiitis ESMi juhatajate nõukogu 17. juunil 2016. aastal heaks programmi teise osa esimese väljamakse. ESMi programmi esimene läbivaatamine on seega edukalt lõpule viidud.
            
         
               (7)
            
            
               EKP nõukogu on hinnanud Kreeka uue ESMi programmi mõjusid, jätkuvat rakendamist ning Kreeka ametiasutuste pühendumust programmi täielikule elluviimisele.
            
         
               (8)
            
            
               Asjaomase hinnangu kohaselt loeb EKP nõukogu Kreeka Vabariiki programmi tingimusi täitvaks ning on otsustanud tunnistada Kreeka Vabariigi emiteeritud või täielikult tagatud turukõlblikud võlainstrumendid taas kõlblikuks eurosüsteemi rahapoliitika operatsioonide jaoks. Seetõttu tuleb otsus (EL) 2015/300 (EKP/2015/6) kehtetuks tunnistada.
            
         
               (9)
            
            
               Arvestades Kreeka Vabariigi emiteeritud või täielikult tagatud turukõlblike võlainstrumentide turu- ja krediidiriski on EKP nõukogu otsustanud läbi vaadata suunise EKP/2014/31 artikli 8 lõike 3 kohaselt asjaomaste instrumentide suhtes kohaldatavad väärtuskärbete astmed.
            
         
               (10)
            
            
               EKP nõukogu eelnevate arutelude kohaselt hinnatakse Kreeka Vabariigi emiteeritud või täielikult tagatud turukõlblike võlainstrumentide võimalikku ostu avaliku sektori varade järelturult ostmise kava (PSPP) raames hilisemas staadiumis, võttes arvesse Kreeka riigivõla analüüsimisel ja jätkusuutlikkuse tagamisel tehtud edusamme ning muid riskijuhtimiskaalutlusi.
            
         ON VASTU VÕTNUD KÄESOLEVA OTSUSE:
   Artikkel 1
   Kreeka Vabariigi emiteeritud või täielikult tagatud turukõlblike võlainstrumentide kõlblikkus
   1.   Kreeka Vabariiki loetakse Euroopa Liidu / Rahvusvahelise Valuutafondi programmi tingimusi täitvaks.
   2.   Eurosüsteemi krediidikvaliteedi läve miinimumnõudeid, mis on sätestatud suunises (EL) 2015/510 (EKP/2014/60), eelkõige selle artiklis 59 ja neljandas osas, ei kohaldata Kreeka Vabariigi emiteeritud või täielikult tagatud turukõlblike võlainstrumentide suhtes.
   Artikkel 2
   Kreeka Vabariigi emiteeritud või täielikult tagatud turukõlblike võlainstrumentide väärtuskärbete astmed
   Kreeka Vabariigi emiteeritud või täielikult tagatud turukõlblike võlainstrumentide suhtes kohaldatakse konkreetseid väärtuskärpeid, mis on sätestatud käesoleva otsuse lisas.
   Artikkel 3
   PSPP ostud
   Kreeka Vabariigi emiteeritud või täielikult tagatud turukõlblike võlainstrumentide ostud vastavalt otsusele (EL) 2015/774 (EKP/2015/10) viiakse läbi – kooskõlas otsuse artikli 5 lõikega 3 ning vastavalt EKP nõukogu sätestatud piirangutele – pärast EKP nõukogu positiivset hinnangut Kreeka riigivõla analüüsimisel ja jätkusuutlikkuse tagamisel tehtud edusammude ning muude riskijuhtimiskaalutluste kohta.
   Artikkel 4
   Kehtetuks tunnistamine
   Käesolevaga tunnistatakse otsus (EL) 2015/300 (EKP/2015/6) kehtetuks.
   Artikkel 5
   Lõppsätted
   1.   Käesolev otsus jõustub 29. juunil 2016.
   2.   Käesoleva otsuse, otsuse (EL) 2015/774 (EKP/2015/10) ja suuniste (EL) 2015/510 (EKP/2014/60) ja EKP/2014/31 riigisisese RKP rakendusakti vastuolu korral liikmesriikides, mille rahaühik on euro, kohaldatakse käesolevat otsust.
   
      Frankfurt Maini ääres, 22. juuni 2016
      
         
            EKP president
         
         Mario DRAGHI
      
   
   
      (1)  ELT L 91, 2.4.2015, lk 3.
   
      (2)  ELT L 240. 13.8.2014, lk 28.
   
      (3)  ELT L 121, 14.5.2015, lk 20.
   
      (4)  Euroopa Keskpanga 10. veebruari 2015. aasta otsus (EL) 2015/300 Kreeka Vabariigi poolt emiteeritud või täielikult tagatud turukõlblike võlainstrumentide kõlblikkuse kohta (EKP/2015/6) (ELT L 53, 25.2.2015, lk 29).
   
      LISA
      
         KREEKA VABARIIGI EMITEERITUD VÕI TÄIELIKULT TAGATUD TURUKÕLBLIKE VÕLAINSTRUMENTIDE VÄÄRTUSKÄRBETE ASTMED
      
      
                  Valitsuse võlakirjad
               
               
                  Järelejäänud tähtaeg (aastates)
               
               
                  Väärtuskärped fikseeritud ja ujuva kupongi jaoks
               
               
                  Väärtuskärped nullkupongi jaoks
               
            
                  0 -1
               
               
                  15,0
               
               
                  15,0
               
            
                  1 -3
               
               
                  33,0
               
               
                  35,5
               
            
                  3 -5
               
               
                  45,0
               
               
                  48,5
               
            
                  5 -7
               
               
                  54,0
               
               
                  58,5
               
            
                  7 -10
               
               
                  56,0
               
               
                  62,0
               
            
                  > 10
               
               
                  57,0
               
               
                  71,0
               
            
                  Valitsuse tagatud pangavõlakirjad ja valitsuse tagatud finantssektorivälised võlakirjad
               
               
                  Järelejäänud tähtaeg (aastates)
               
               
                  Väärtuskärped fikseeritud ja ujuva kupongi jaoks
               
               
                  Väärtuskärped nullkupongi jaoks
               
            
                  0 -1
               
               
                  23,0
               
               
                  23,0
               
            
                  1 -3
               
               
                  42,5
               
               
                  45,0
               
            
                  3 -5
               
               
                  55,5
               
               
                  59,0
               
            
                  5 -7
               
               
                  64,5
               
               
                  69,5
               
            
                  7 -10
               
               
                  67,0
               
               
                  72,5
               
            
                  > 10
               
               
                  67,5
               
               
                  81,0